PBFIFO(8)

NUME
pfifo - coadă cu limitare de pachete, primul intrat, primul ieșit

bfifo - coadă cu limită de octeți, primul intrat, primul ieșit

SINOPSIS
tc qdisc ... add pfifo [ limit pachete ]

tc qdisc ... add bfifo [ limit octeți ]

DESCRIERE
Qdisc-urile pfifo și bfifo sunt cozi simple de tipul „primul intrat, primul ieșit”. Acestea sunt cele mai simple cozi posibile și, prin urmare, nu au suprasarcini. pfifo limitează dimensiunea cozii măsurată în pachete. bfifo face același lucru măsurând în octeți.

Ca toate qdisc-urile non-implicite, acestea păstrează statistici. Acesta ar putea fi un motiv pentru a prefera pfifo sau bfifo în locul celui implicit.

ALGORITM
Se menține o listă de pachete, iar atunci când un pachet este pus în coadă, acesta este inserat la sfârșitul listei. Atunci când un pachet trebuie trimis în rețea, acesta este preluat din capul listei.

Dacă lista este prea lungă, nu sunt permise alte pachete. Acest lucru se numește „tail drop”.

PARAMETRI

limită
    Dimensiunea maximă a cozii. Specificată în octeți pentru bfifo, în pachete pentru pfifo. Pentru pfifo, valoarea implicită este interfața txqueuelen, așa cum este specificată cu ip(8). Intervalul pentru acest parametru este [0, UINT32_MAX].

    Pentru bfifo, valoarea implicită este txqueuelen înmulțită cu MTU-ul interfeței. Intervalul pentru acest parametru este [0, UINT32_MAX] octeți.

    Notă: Antetul stratului de legătură a fost luat în considerare la calcularea lungimii pachetelor.

IEȘIRE
Rezultatul comenzii tc -s qdisc ls conține limita, fie în pachete, fie în octeți, și numărul de octeți și pachete trimise efectiv. Un pachet netrimis și eliminat apare doar între acolade și nu este considerat „trimis” (Sent).

În acest exemplu, lungimea cozii este de 100 de pachete, 45894 de octeți au fost trimiși în 681 de pachete. Niciun pachet nu a fost pierdut și, deoarece coada pfifo nu încetinește pachetele, nu au existat nici depășiri de limită:

# tc -s qdisc ls dev eth0
qdisc pfifo 8001: dev eth0 limit 100p
 Sent 45894 bytes 681 pkts (dropped 0, overlimits 0)

Dacă apare o întârziere, aceasta este afișată, de asemenea.

CONSULTAȚI ȘI
tc(8)

AUTORI
Alexey N. Kuznetsov, <kuznet@ms2.inr.ac.ru>

Această pagină de manual este întreținută de bert hubert <ahu@ds9a.nl>

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.